Boer in hof ná tiener se skietdood(Argieffoto: StatsSA) Garth Millen Simpson (68) het Woensdag in die Glencoe-landdroshof in KwaZulu-Natal verskyn ná ŉ tienerseun verlede week op sy plaas doodgeskiet is. Herman de Wet, voorsitter van TLU SA in KwaZulu-Natal, het aan Maroela Media gesê daar was ŉ groot polisieteenwoordigheid buite die hof. Oproeriges het ná Simpson se eerste hofverskyning verlede week ’n skuur op die plaas aan die brand gesteek. “Ons wil graag die polisie komplimenteer oor hul reëlings en beheer,” het De Wet gesê. Daar was slegs ŉ klein onderonsie toe ŉ familielid van die slagoffer die hof tydelik verlaat het een later weer wou terugkeer. “Niemand het opgemerk dat sy die gebou verlaat het nie en die polisie wou haar eers nie toelaat om weer die hof binne te gaan nie,” het De Wet gesê. Volgens De Wet word die omgewing deur onder andere die buurtwag gepatrolleer ná plasings op sosiale media en plaaswerkers, wat in informele nedersettings bly, gesê het daar is groepe wat dreig om die boere se plase aan die brand te steek en die boere dood te maak. “Ons wil nie die polisie se werk oorvat nie. Ons is slegs hulle oë en ore op die grond. Enige inligting wat ons het sal ons aan hulle oorgee,” het hy gesê. Natasha Ramkisson-Kara, provinsiale woordvoerder van die nasionale vervolgingsgesag (NVG) het bevestig Simpson se saak is tot 14 Oktober uitgestel waar die aansoek om borgtog sal voortduur. Maroela Media het vroeër berig ’n skoot het verlede Dinsdag tydens ’n struweling tussen Simpson en die 17-jarige Qiniso Dlamini afgegaan. Dlamini is doodgeskiet en Simpson is in hegtenis geneem. Die staat beskuldig Simpson van moord met voorbedagte rade. Die verdediging hou egter vol dat die skoot afgevuur is toe die oorledene Simpson se vuurwapen by hom wou afneem en dat die tiener sy eie dood veroorsaak het. Die verdediging is in die besit van ’n selfoonvideo wat volgens hom sy weergawe steun, hoewel die staatsaanklaer glo weier om die video as bewysstuk te aanvaar. Daar kan in die betrokke video, wat Maroela Media onder oë gehad het, gesien word hoe Simpson oënskynlik eers ’n waarskuwingskoot afvuur voor Dlamini en twee ander mans hom takel. Die seun probeer dan die vuurwapen by Simpson afneem en ’n skoot klap. Dlamini stort daarna ineen. Simpson sukkel al ’n geruime tyd met beeste wat vanuit die nabygeleë informele nedersetting onregmatig op sy plaas wei. Op die dag van die skietery het hy weer ’n trop beeste op sy plaas aangetref en die beeste in die kraal toegemaak om te probeer vasstel aan wie die diere behoort. Simpson se buurman het aangedui dat nege van sy beeste gesteel is en die beeste wat gevind is, stem ooreen met ŉ beskrywing van die gesteelde diere. ’n Groep jong mans het na bewering op die plaas aangekom en volgehou dat die beeste aan hulle behoort. “Die mans was baie aggressief en wou die slot [van die kraal] oopbreek.” Volgens De Wet het Simpson sy haelgeweer gaan haal om hom teen die groep mans te beskerm. Simpson wou hulle afskrik en het ŉ waarskuwingskoot in die lug afgevuur. Die mans het hom egter oorrompel. Dlamini gee Simpson oënskynlik ’n skop teen die bors en ’n hou deur die gesig voor hy glo die vuurwapen probeer afneem en die skoot afgaan.